Lars-Erik ter Jung

Kunstnerisk virke

Lars-Erik ter Jung debuterte som fiolinist i Oslo i 1980, akkompagnert av Ungdomssymfonikerne og dirigent Karsten Andersen. Fra 1982-94 var ter Jung ansatt som 1. konsertmester i Bergen Filharmoniske Orkester. Han har vært solist blant annet med Oslo Filharmoniske Orkester, Bergen Filharmoniske Orkester og Det Norske Kammerorkester og har opptrådt på de fleste norske festivalene, bl.a. Festspillene i Bergen, Ultimafestivalen, Kammermusikkfestivalen i Stavanger, Ilios og Oslo Kammermusikkfestival. 
Fra 1994 har han vært frilanser. Utover 1990-tallet var han mye brukt som spillende leder for kammerorkestre, han ble engasjert som konsertmester i flere norske og svenske orkestre, og han initierte og drev en rekke egne prosjekt, bl.a. annet innenfor kammermusikk og samtidsmusikk. Faste ensembler på 1990-tallet var ter Jung sextet og improvisasjonstrioen JKL. Sammen med gitaristen Thomas Kjekstad gjorde han seg senere bemerket i duoen Twitter Machine. 
ter Jung ble tidlig medlem av Det Norske Kammerorkester. Da orkesteret tiltrakk seg Iona Brown som kunstnerisk leder i 1979, var han orkesterets konsertmester under henne i flere år, og de opptrådte ved flere anledinger sammen som solister i Bachs dobbelkonsert - i Tyskland, Sverige og Norge. 
Lars-Erik ter Jung har en rekke CD-utgivelser bak seg både som fiolinist og dirigent, de fleste av disse på den noreske labelen Fabra. Han gjennomfører jevnlig prosjekt med amatørorkestre, og han er dirigent og instruktør på kurs for unge strykere, bl.a. i Hordaland, Troms og Finnmark.

Dirigenten

Fra 2000 begynte for alvor Lars-Erik ter Jung sin profesjonelle karriere som dirigent. Han dirigerte alle militærkorpsene en rekke ganger, og han hadde etterhvert produksjoner med Trondheim Symfoniorkester,  Kringkastingsorkestret, Stavanger Symfoniorkester og Kristiansand Symfoniorkester. I en periode var han hyppig leder og dirigent for Nordnorsk Opera og Symfoniorkester. De senere årene er det særlig Oslo Filharmoniske orkester av de profesjonelle norske orkestrene som har benyttet ter Jung som dirigent, sist da han ledet verdenspremieren på Jan Erik Mikalsens pianokonsert "Just for You" ved Ultima festivalen høsten 2017, med Ellen Ugelvik som solist.  
ter Jung har dirigert Cheltenham Chamber Orchestra og ved to anledninger hatt produksjoner med Kairo Symfoniorkester (2008 og 2010). I forbindelse med ulike master classes for dirigenter i utlandet har han opptrådt med Vasa Stadsorkester (Finland), Brasov Filharmoniske Orkester (Romania), Philharmonisches Orkester Theater Vorpommern in Greifswald (Tyskland) og Berliner Sinfonietta. 
Han har dirigert BIT20 Ensemble ved flere anledninger, blant annet i 2000 på konsert i St. Martin-in-the-Fields i London og ved Darmstadt Contemporary Music Festival. I 2002 dirigerte han ensemblet ved åpnings-seremonien for det nye biblioteket i Alexandria (Egypt) - en spektakulær begivenhet som ble TV overført direkte til 18 millioner mennesker i de arabiske land. 
Gjennom sin tilknyting til operaen i Kristiansund frem til 2015, dirigerte Lars-Erik ter Jung bl.a. Puccinis «Madame Butterfly» og «Lucia di Lammermoor» av Donizetti. Han har fremført flere store helaftens balletter - Tchaikovskys "Nøtteknekkeren" og "Tornerose", Prokovjevs "Askepott" og Adams "Giselle". Han har også dirigent ny musikk-ensemblene Neon og Asamisimasa, sistnevnte på konserter i Berlin, København, Lyon, Stuttgart, Huddersfield og Luxenburg. Han fikk Spelemannsprisen med dette ensemblet i 2013 innen samtidsmusikk. 
Telemark Kammerorkester har under ter Jungs ledelse inntatt en markant posisjon i norsk musikkliv, bl.a. som bestiller og tolker av ny musikk. ter Jung har ledet fremføringer av en rekke nye verk, særlig av norske komponister, men også av danskene Bent Sørensen og Simon Steen-Andersen. Orkesteret har pr. 2018 seks CD’er på markedet, alle på Fabra. For perioden 2014-15 ble ensemblet tildelt betydelige EØS midler, og gjennomførte i denne perioden en rekke prosjekt under ter Jungs ledelse i Norge og Polen, med Musikkakademiet i Lodz som samarbeidspartner. Kammerorkesteret og ter Jung ble nominert til Spellemannprisen 2018 i klassen samtid for albumet Chasing Strings med verker av Jan Erik Mikalsen, Nils Henrik Asheim og Magnar Åm.

Kunstnerisk leder

Lars-Erik ter Jung er kunstnerisk leder for Telemark Kammerorkester siden starten i 1992. ter Jung var kunstnerisk leder for Kristiansund Sinfonietta i perioden 2013-2015.